*Projekts*

2020. gada \_\_.\_\_\_\_\_\_\_ Noteikumi Nr.

Rīgā (prot. Nr.   .§)

**Kārtība, kādā Centrālā statistikas pārvalde pieprasa un elektronisko sakaru komersants sniedz informāciju oficiālās statistikas nodrošināšanai**

Izdoti saskaņā ar

Elektronisko sakaru likuma

713. panta trešo daļu

1. Noteikumi nosaka kārtību, kādā Centrālā statistikas pārvalde (turpmāk – pārvalde) pieprasa un elektronisko sakaru komersants, kas nodrošina balss telefonijas pakalpojumus (turpmāk – komersants), apstrādā galiekārtas atrašanās vietas datus (turpmāk – dati) un nodod pārvaldei anonimizētus atrašanās vietas datus.

2. Pārvalde un komersants slēdz līgumu par anonimizētu datu apmaiņu, kurā iekļauj vismaz noteikumus par:

2.1. datu apstrādes nepieciešamību un datu apjomu, kas ir noteikti vajadzīgs un samērīgs, lai nodrošinātu oficiālo statistiku;

2.2. datu apstrādes tiesisko pamatojumu;

2.3. datu drošību;

2.4. pušu darbiniekiem, kuriem ir tiesības apstrādāt datus vai anonimizētus datus;

2.5. datu tehnisko aprakstu, ievērojot šo noteikumu 3. punktā noteikto minimālo datu detalizācijas pakāpi;

2.6. datu sagatavošanas formātu;

2.7. anonimizētu datu tehnisko nodošanu – piemēram, serveru adreses, piekļuves porti, lietotāja vārdi, paroles, interneta protokola adrese (*IP*);

2.8. pušu citām tiesībām un pienākumiem;

2.9. komersantam kompensējamām izmaksām par anonimizētu datu sagatavošanu.

3. Komersants datus apstrādā atbilstoši šādai detalizācijai:

3.1. par komersanta publiskā mobilā elektronisko sakaru tīklā lietotajām galiekārtām:

3.1.1. galiekārtas unikālais identifikators, kas ģenerēts atbilstoši šo noteikumu 4.1.1. apakšpunktā noteiktajai kārtībai;

3.1.2. notikuma datums un laiks. Notikuma laiku apstrādā atbilstoši šo noteikumu 4.1.4. apakšpunktā noteiktajai kārtībai;

3.1.3. atrašanās vietas unikālais identifikators, kas ģenerēts atbilstoši šo noteikumu 4.1.2. apakšpunktā noteiktajai kārtībai;

3.1.4. valsts, kas ir pirmie trīs cipari (*MCC*) no starptautiskā mobilā lietotāja identitātes identifikatora (*IMSI*);

3.2. par komersanta publiskā mobilā elektronisko sakaru tīkla abonentiem vai reģistrētajiem lietotājiem ārzemēs:

3.2.1. galiekārtas unikālais identifikators, kas ģenerēts atbilstoši šo noteikumu 4.1.1. punktā noteiktajai kārtībai;

3.2.2. notikuma datums un laiks. Notikuma laiku apstrādā atbilstoši šo noteikumu 4.1.4. apakšpunktā noteiktajai kārtībai;

3.2.3. viesabonēšanas valsts, kas ir pirmie trīs cipari (*MCC*) no lokācijas zonas identitātes (*LAI*);

3.3. par katru notikuma veidu (piemēram, īsziņu, zvana sākšanu un beigām, datu pārraides ierosināšanu un pārtraukšanu, lokācijas zonas atjaunināšanu un izmaiņām, pārtveres notikumu), kuru komersants jau apstrādā un saglabā.

4. Komersants datus apstrādā šādā kārtībā:

4.1. komersants nodrošina datu anonimizāciju, veicot šādus secīgus pasākumus:

4.1.1. pseidonimizē starptautisko mobilo lietotāju identitātes identifikatoru (*IMSI*), radot unikālu pseidonīmu katram publiskā mobilā telefonu tīkla lietotāja identifikācijas numuram;

4.1.2. pseidonimizē mobilo sakaru galiekārtas atrašanās vietas identifikatoru, piemēram, šūnas identifikatoru (*CID* vai *LCID*, vai *ECI*, vai *NCI* atkarībā no tīkla veida (*GSM* vai *UMTS*, vai *LTE*, vai *5G NG*)). Šūnas identifikatoram ir jābūt unikālam, nepieciešamības gadījumā to papildina ar lokācijas zonas kodu (*LAC*) vai izsekošanas zonas kodu (*TAC*) atkarībā no tīkla veida;

4.1.3. šo noteikumu 4.1.1. un 4.1.2. apakšpunktā noteiktās pseidonimizācijas nodrošināšanā izmanto valsts akciju sabiedrības "Latvijas Valsts radio un televīzijas centrs" (turpmāk – sabiedrība) izstrādātus pseidonimizācijas algoritmus, kurus sabiedrība nodod komersantam, abpusēji vienojoties par informācijas apmaiņas kārtību. Sabiedrība maina pseidonimizācijas algoritmu reizi gadā, lai nodrošinātu šo noteikumu 4.1.1. apakšpunktā noteikto darbību veikšanu attiecībā uz komersanta abonentu galiekārtām un reizi trīs gados – attiecībā uz ārvalstu lietotāju galiekārtām. Pseidonimizācijas algoritmu, kas nodrošina šo noteikumu 4.1.1. apakšpunktā noteikto pseidonimizēšanu, izmanto tikai komersants. Pseidonimizācijas algoritmu, kas nodrošina šo noteikumu 4.1.2. apakšpunktā noteikto pseidonimizēšanu, izmanto komersants, lai veiktu šo noteikumu 4.1.2. apakšpunktā noteiktās darbības, kā arī sagatavotu informāciju pārvaldei par mobilo sakaru tīkla katras šūnas ģeogrāfisko atrašanās vietu un nepieciešamajiem tehniskajiem parametriem pārklājuma novērtēšanai atbilstoši šūnas identifikatoram, lai tā varētu veikt šo noteikumu 5.2. apakšpunktā noteiktās darbības. Piekļuve šajā apakšpunktā minēto algoritmu atslēgām ir tikai sabiedrībai;

4.1.4. piemēro anonimizācijas metodes – dzēšanu, sajaukšanu un pārveidošanu, pārveidojot uz publiskā mobilā telefonu tīkla lietotāja galiekārtu attiecināmu raksturīgu pazīmi, padarot saskaņā ar šo noteikumu 4.1.1. – 4.1.3. apakšpunktos noteikto kārtību pseidonimizētos datus par anonimizētiem datiem. Šajā apakšpunktā noteikto sajaukšanas un pārveidošanas anonimizācijas metodi komersants piemēro attiecībā uz notikuma laiku, to samazinot vai palielinot par nejauši izvēlētu vērtību, kas nav lielāks par 30 minūtēm. Komersants pielieto dzēšanas anonimizācijas metodi, ja vienas stundas laikā attiecībā uz lietotāja galiekārtas unikālo pseidonīmu ir konstatējams vairāk kā viens notikums. Komersants dzēš nejauši izvēlētus notikumus, lai diennakts stundas ietvaros saglabātu tikai vienu notikumu galiekārtas unikālā pseidonīma ietvaros.

4.2. komersants nodrošina datu apstrādi un anonimizēto datu sniegšanu pārvaldei ne retāk kā reizi mēnesī par iepriekšējā mēneša notikumiem.

5. Pārvalde datus apstrādā šādā kārtībā:

5.1. šo noteikumu 3.1. un 3.2. apakšpunktā saņemto anonimizēto datu apstrādes procesā ir aizliegts pievienot jebkādu papildu informāciju, kas norādītu šo noteikumu 3.1.3. apakšpunktā noteikto atrašanās vietas unikālo identifikatoru ģeogrāfiskās atrašanās vietas;

5.2. informāciju par pseidonimizēto atrašanās vietas unikālo identifikatoru ģeogrāfiskajām atrašanās vietām pārvalde pievieno pēc tam, kad tā ir apkopojusi (agregējusi) šo noteikumi 3.1. un 3.2. apakšpunktā noteiktos datus un dzēsusi lietotāju unikālos identifikatorus (pārvalde un komersants pirmreizējā anonimizēto datu nodošanas gadījumā var vienoties par atšķirīgu šajā apakšpunktā noteikto anonimizēto datu apstrādes kārtību);

5.3. pārvaldes darbiniekiem, kas pievieno informāciju atrašanās vietas unikālajam identifikatoram par tā ģeogrāfisko atrašanās vietu un veic apkopotu (agregētu) datu apstrādi, izmantojot šūnu ģeogrāfiskās atrašanās vietas, nav pieeja šo noteikumu 3.1. un 3.2. apakšpunktā noteiktajiem neapkopotajiem (neagregētajiem) anonimizētajiem datiem, un otrādi;

5.4. pārvalde anonimizētus atrašanās vietas datus neizplata par Aizsardzības ministrijas noteiktiem militāriem objektiem vai teritorijām militāro mācību laikā.

7. Sabiedrība šo noteikumu 4.1.3. apakšpunktā noteikto algoritmu izvēli saskaņo ar kompetento valsts drošības iestādi.

8. Komersants un pārvalde apstrādā datus, ievērojot personu datu apstrādes regulējošajos normatīvajos aktos noteiktos pienākumus, jo īpaši nodrošinot atbilstošas garantijas datu subjekta tiesībām un brīvībām. Pārvalde datus izmanto tikai oficiālās statistikas nodrošināšanai, un tiem ir noteikts statuss "informācija dienesta vajadzībām".

9. Noteikumi stājas spēkā 2020. gada 1. jūnijā.

Ministru prezidents A.K. Kariņš

Ekonomikas ministrs R. Nemiro

Iesniedzējs:

Ekonomikas ministrs R. Nemiro

Vīza:

valsts sekretāra pienākumu izpildītājs

valsts sekretāra vietnieks Dz. Kauliņš